ICIPUSHO 5
Bushe Mfwile Ukucita Shani nga Balencusha ku Sukulu?
BUSHE KUTI WACITA SHANI?
Tontonkanya pali ici: Thomas talefwaya ukulaya ku sukulu. Icilengele ni co imyeshi itatu iyafumineko abanankwe balitandenye ilyashi lya bufi pali ena. Lyena batendeke no kumwita amashina yambi. Inshita shimo Thomas balamupunka ica kuti na mabuuku yapona, e lyo uwacimupunka acita kwati tacishiba. Inshita shimo kuti bamusunka fye mu numa, e lyo lilya ati apilibuke tamwene uwamusunka. Mailo calicilile napo ilyo umo pa bamucusha amutumiine amashiwi ya kumutiinya pa Intaneti . . .
Bushe nga cali niwe, kuti wacita shani?
TALA TONTONKANYA!
Wimona kwati tapali ifyo wingacita, na kuba kuti wacimfya uulekucusha ukwabula ukulwa nankwe. Bushe kuti wacita shani ifyo?
WILAKALIPA. Baibolo itila: “Uwatumpa afumya icipyu cakwe conse, nomba uwa mano alacikaanya.” (Amapinda 29:11) Nga taulekalipa, kuti baleka ukukucusha.
WILABWEKESHAMO. Baibolo itila: “Mwilabwesesha ububi pa bubi.” (Abena Roma 12:17) Ukubwesesha ububi pa bubi kuti kwalenga fye ifintu ukubipilako.
WILACITA IFINGALENGA BALAKUCUSHA. Baibolo itila: “Uwasalapuka nga amona ububi alabelama.” (Amapinda 22:3) Uleesha na maka yonse ukukanasangwa na bantu abengakucusha kabili wilaya uko bengasangwa.
ULEBASUKA MU NSHILA IISUMA. Baibolo itila: “Ukwasuka ukwafuuka kunasha ubukali.” (Amapinda 15:1) Kuti waesha fye no kufitwala mu mipuulwe. Ku ca kumwenako, nga ca kuti uulefwaya ukulakucusha akweba ati walina sana, kuti waimya fye amapeya no kumweba ati: “Nalimo ifi nacita fyalalenga mbwesheko umubili panono!”
ULEFUMAPO. Nora uuli ne myaka 19 atile: “Ukukanayasuka kulanga ukuti uli wa mano, walishipa kabili waliilama ukucila uulekucusha.”—2 Timote 2:24.
ULEICETEKELA. Abacusha abanabo baleshiba nga ca kuti umuntu taicetekela kabili tapali ifyo engacita nga balemucusha. Nga bamona ukuti teti bamucimfye balaleka ukumucusha.
ULEEBAKO BAMBI. Uwali kafundisha atile: “Nga balekucusha ufwile ukwebako bambi. Nga wacita ifi ukalenga no kuti bambi belabacusha.”
bem_Latn bem_Latn bem_Latn bem_Latn bem_Latn tso_Latn bem_Latn bem_Latn bem_Latn bem_Latn bem_Latn bem_Latn bem_Latn bem_Latn